CELEX: 
Language: mt
Date: 2017-09-20 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (KE) Nru 589/2008 dwar l-istandards tal-kummerċjalizzazzjoni għall-bajd tat-tiġieġ li jitrabba barra meta t-tiġieġ ikollhom aċċess limitat għal barra

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament tal-Kummissjoni (KE) Nru 589/2008 jistabbilixxi t-termini tal-applikazzjoni tar-Regolament tal-Kunsill (KE) Nru 1234/2007 f’dak li jikkonċerna n-normi tat-tqegħid fuq is-suq applikabbli għall-bajd. B’mod partikolari, il-punt 1 tal-Anness II tar-Regolament (KE) Nru 589/2008 jistabbilixxi r-rekwiżiti minimi għall-“bajd tat-tiġieġ li jitrabba barra”. Ir-Regolament (UE) Nru 1308/2013 ħa post ir-Regolament (KE) Nru 1234/2007 u jagħti s-setgħa lill-Kummissjoni biex tadotta atti delegati f’dan il-qasam skont l-Artikolu 227 tiegħu.
            
            
               Bħalissa l-istandards tal-kummerċjalizzazzjoni jipprevedu li l-bajd tat-tiġieġ “li jitrabba barra” ma jistax jibqa’ jiġi ttikkettat hekk meta t-tiġieġ tal-bajd ikollhom aċċess limitat għal barra minħabba raġunijiet veterinarji għal aktar minn 12-il ġimgħa. Minħabba t-tifqigħat tal-influwenza avjarja li seħħew fl-2016/17, ir-restrizzjonijiet ordnati mill-veterinarji kienu jaqbżu dan il-limitu u l-bajd kellu jiġi kkumerċjalizzat bħala bajd tat-tiġieġ “imrobbi mal-art” li wassal għal telf fil-valur.
            
            
               Jidher li hemm bżonn li jiġi emendat l-Anness II tar-Regolament (KE) Nru 589/2008 biex jinbidel l-istandard tal-kummerċjalizzazzjoni rilevanti u jipprevedi perjodu itwal ta’ deroga. Bil-għan li tiġi armonizzata l-implimentazzjoni fl-Unjoni, din ir-reviżjoni tikkjarifika wkoll il-bidu tal-perjodu ta’ deroga. 
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Matul il-perjodu bejn Marzu u Lulju 2017 il-Kummissjoni ddiskutiet l-elementi li jridu jiġu inklużi fl-abbozz tar-Regolament Delegat mal-esperti nnominati mill-Istati Membri fil-ħames laqgħat tal-Grupp ta’ Esperti dwar l-OKS u qieset il-fehmiet u l-pożizzjonijiet espressi matul dawn il-konsultazzjonijiet kif ukoll l-elementi diskussi matul il-laqgħat mal-partijiet ikkonċernati.
            
            
               L-abbozz tar-Regolament Delegat kien disponibbli għall-konsultazzjoni mal-pubbliku fil-qafas tal-Portal għal Regolamentazzjoni Aħjar għal perjodu ta’ erba’ ġimgħat mis-7 ta’ Awwissu sal-4 ta’ Settembru 2017. B’kollox waslu 40 kontribuzzjoni ta’ rispons. Madwar nofs il-kontribuzzjonijiet rilevanti waslu mingħand ċittadini individwali filwaqt li n-nofs l-ieħor waslu mingħand organizzazzjonijiet professjonali. Il-kummenti u l-proposti kienu bbilanċjati bejn l-organizzazzjonijiet tan-negozji li jitolbu approċċ aktar flessibbli, eż. billi d-deroga proposta tiġi estiża anke aktar, u ċ-ċittadini li jsostnu li l-perjodu ta’ deroga propost diġà huwa twil wisq. Għalhekk jidher li l-abbozz tat-test jiżgura bilanċ xieraq. Jekk immorru lil hinn mill-emendi proposti billi saħansitra jiġu provduti perjodi itwal ta’ deroga, dan se jpoġġi r-rilevanza tal-istandards kummerċjali f’riskju.
            
            
               L-esperti tal-Parlament Ewropew ġew infurmati dwar dawn id-diskussjonijiet kollha u ġew mistiedna għal-laqgħat kollha.
            
            
               3.ELEMENTI ĠURIDIĊI TAL-ATT DELEGAT
            
            
               Ir-Regolament Delegat jemenda r-Regolament tal-Kummissjoni (UE) Nru 589/2008 dwar l-istandards tal-kummerċjalizzazzjoni għall-bajd tat-tiġieġ li jitrabba barra meta t-tiġieġ ikollhom aċċess limitat għal barra.
            
            
               Sabiex tiġi żgurata l-implimentazzjoni armonizzata tal-perjodu ta’ deroga għall-“bajd tat-tiġieġ li jitrabba barra” u biex jitqiesu l-epiżootiċi mtawla riċenti u futuri, jeħtieġ li jiġi kjarifikat il-bidu tal-perjodu ta’ deroga u li jiġi previst perjodu itwal ta’ deroga. Għalhekk, l-istandards tal-kummerċjalizzazzjoni għall-bajd tat-tiġieġ li jitrabba barra meta t-tiġieġ ikollhom aċċess limitat għal barra, jeħtieġ jiġu emendati biex jipprovdu aktar flessibbiltà għall-produtturi filwaqt li jippreservaw ir-rilevanza tal-istandards kummerċjali u jiżguraw il-kunfidenza tal-konsumaturi.
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 20.9.2017
            
            
               li jemenda r-Regolament (KE) Nru 589/2008 dwar l-istandards tal-kummerċjalizzazzjoni għall-bajd tat-tiġieġ li jitrabba barra meta t-tiġieġ ikollhom aċċess limitat għal barra
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007
                  1
               , u b’mod partikolari l-Artikolu 75(2) tiegħu,
            
         
         
            
               Billi:
            
            
               (1)Ir-Regolament tal-Kummissjoni (KE) Nru 589/2008
                  2
                jistabbilixxi t-termini tal-applikazzjoni tar-Regolament tal-Kunsill (KE) Nru 1234/2007
                  3
                f’dak li jikkonċerna n-normi tat-tqegħid fuq is-suq applikabbli għall-bajd. B’mod partikolari, il-punt 1 tal-Anness II tar-Regolament (KE) Nru 589/2008 jistabbilixxi r-rekwiżiti minimi għall-“bajd tat-tiġieġ li jitrabba barra”.
            
            
               (2)Ir-Regolament (UE) Nru 1308/2013 ħa post ir-Regolament (KE) Nru 1234/2007 u jagħti s-setgħa lill-Kummissjoni biex tadotta atti delegati f’dan ir-rigward skont l-Artikolu 227 tiegħu.
            
            
               (3)Il-punt 1(a) tal-Anness II tar-Regolament (KE) Nru 589/2008 jipprevedi perjodu ta’ deroga mill-kummerċjalizzazzjoni tal-bajd tat-tiġieġ “li jitrabba barra” f’każijiet ta’ aċċess limitat għal barra minħabba restrizzjonijiet adottati skont id-dritt tal-Unjoni, inklużi r-restrizzjonijiet veterinarji biex iħarsu s-saħħa pubblika u s-saħħa tal-annimali, iżda għal perjodu ta’ mhux aktar minn 12-il ġimgħa. Wara t-tifqigħat serji tal-influwenza avjarja fl-Unjoni, jidher li hemm bżonn ikun previst perjodu itwal ta’ deroga u li jiġu kjarifikati aktar ir-regoli biex dawn jiġu implimentati b’mod armonizzat fl-Unjoni, b’mod partikolari rigward il-bidu tal-perjodu tad-deroga.
            
            
               (4)Għalhekk, l-Anness II tar-Regolament (KE) Nru 589/2008 jenħtieġ jiġi emendat skont dan.
            
            
               (5)Sabiex tiġi żgurata l-implimentazzjoni immedjata ta’ dawn il-miżuri, jenħtieġ li dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Anness II tar-Regolament (KE) Nru 589/2008 jinbidel bit-test stabbilit fl-Anness ta’ dan ir-Regolament. 
            
            
               Artikolu 2
            
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 20.9.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  ĠU L 347, 20.12.2013, p. 671. 
               
               
                  
                     (2)
                  Ir-Regolament tal-Kummissjoni (KE) Nru 589/2008 tat-23 ta’ Ġunju 2008 dwar it-termini tal-applikazzjoni tar-Regolament tal-Kunsill (KE) Nru 1234/2007 f’dak li jikkonċerna n-normi tat-tqegħid fuq is-suq applikabbli għall-bajd (ĠU L 163, 24.6.2008, p. 6).
               
               
                  
                     (3)
                  Ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (ĠU L 299, 16.11.2007, p. 1).
               
            
      
    ---documentbreak--- 
      
         
         
            
               ANNESS
            
            
               Rekwiżiti minimi li jridu jiġu ssodisfati mis-sistemi ta’ produzzjoni għall-metodi differenti ta’ trobbija tat-tiġieġ tal-bajd
            
            
               1.Il-“bajd tat-tiġieġ li jitrabba barra” irid ikun prodott f’farms li jissodisfaw tal-anqas il-kundizzjonijiet iffissati fl-Artikolu 4 tad-Direttiva 1999/74/KE tal-Kunsill.
            
            
               B’mod partikolari jridu jiġu ssodisfati l-kundizzjonijiet li ġejjin:
            
            
               (a)matul il-ġurnata, it-tiġieġ irid ikollhom aċċess kontinwu għal barra. Madankollu, dan ir-rekwiżit ma jeskludix li l-produttur jillimita l-aċċess għal dan l-ispazju għal perjodu ta’ żmien limitat filgħodu, skont il-prattika tajba tal-agrikoltura, u partikolarment il-prattika tajba tat-trobbija tal-annimali.
            
            
               Jekk il-miżuri adottati skont id-dritt tal-Unjoni jeżiġu limitu fl-aċċess tat-tiġieġ għal barra biex titħares is-saħħa pubblika u s-saħħa tal-annimali, minkejja dik ir-restrizzjoni, il-bajd jista’ jitqiegħed fis-suq bħala “li jitrabba barra” sakemm it-tiġieġ tal-bajd ma kellhomx l-aċċess tagħhom għal barra limitat għal perjodu kontinwu ta’ aktar minn 16-il ġimgħa. Dak il-perjodu massimu għandu jibda mid-data meta effettivament beda jiġi limitat l-aċċess għal barra tal-grupp tat-tiġieġ inkwistjoni li ġie ffurmat fl-istess żmien. 
            
            
               (b)l-ispazju fuq barra tat-tiġieġ irid ikun, fil-parti l-kbira, miksi bil-veġetazzjoni u ma jista’ jintuża għall-ebda użu ieħor għajr għal ġonna tal-frott, imsaġar jew mergħat tal-bhejjem, u diment li dan l-użu tal-aħħar ikunu awtorizzawh l-awtoritajiet kompetenti;
            
            
               (c)id-densità tal-popolazzjoni tal-ispazju fuq barra fl-ebda mument ma tista’ taqbeż l-2 500 tiġieġa għal kull ettaru ta’ art li tkun għad-dispożizzjoni tat-tiġieġ, jew tiġieġa għal kull 4 metri kwadri. Madankollu, jekk kull tiġieġa jkollha minimu ta’ 10 metri kwadri u ssir rotazzjoni biex it-tiġieġ ikollhom aċċess liberu għal kull spazju matul il-ħajja kollha tal-qatgħa, kull reċint utilizzat irid jiggarantixxi fi kwalunkwe ħin tal-anqas 2.5 metri kwadri għal kull tiġieġa;
            
            
               (d)l-ispazju fuq barra ma jistax ikun estiż lil hinn minn raġġ ta’ 150 metru mill-eqreb fetħa fil-binja. Madankollu, hija awtorizzata estensjoni sa 350 metru mill-eqreb fetħa fil-binja dejjem jekk fl-ispazju fuq barra jkun hemm biżżejjed postijiet tal-kenn kif stipulat fil-punt 3) b) ii) tal-paragrafu 1 tal-Artikolu 4, tad-Direttiva 1999/74/KE imqassmin b’mod uniformi, b’mill-anqas erba’ postijiet tal-kenn f’kull ettaru.
            
            
               2.Il-“bajd tat-tiġieġ imrobbi mal-art” irid ikun prodott fl-istabbilimenti tat-trobbija li jissodisfaw tal-anqas il-kundizzjonijiet stabbiliti fl-Artikolu 4 tad-Direttiva 1999/74/KE.
            
            
               3.Il-“bajd tat-tiġieġ imrobbija fil-gaġeġ” irid ikun prodott fl-istabbilimenti tat-trobbija li jissodisfaw tal-anqas:
            
            
               (a) il-kundizzjonijiet stabbiliti fl-Artikolu 5 tad-Direttiva 1999/74/KE sal-31 ta’ Diċembru 2011; jew
            
            
               (b) il-kundizzjonijiet stabbiliti fl-Artikolu 6 tad-Direttiva 1999/74/KE.
            
            
               4.L-Istati Membri jistgħu jawtorizzaw id-derogi għall-punti 1 u 2 ta’ dan l-Anness għall-istabbilimenti ta’ anqas minn 350 tiġieġa tal-bajd jew tat-tiġieġ tal-bajd għat-trobbija f’dak li jikkonċerna l-obbligi stipulati fil-punt 1) d) tat-tieni frażi tal-paragrafu 1 tal-Artikolu 4, u fil-punti 1) e) tal-paragrafu 1 tal-Artikolu 4, fil-punt 2) tal-paragrafu 1 tal-Artikolu 4, fil-punt 3) a) i) tal-paragrafu 1 tal-Artikolu 4, u l-punt 3) b) i) tal-paragrafu 1 tal-Artikolu 4, tad-Direttiva 1999/74/KE.